
 
   [image: cover]
 


Sjelens lengsel

Lucy Gordon

Kate Hardy

Liz Fielding

Scarlet Wilson


Solens siste stråler

Lucy Gordon

Oversatt av Marit Grundstad


Lucy Gordon begynte sin skrivekarriere som journalist for tidsskrifter og har intervjuet noen av verdens mest interessante menn, bl.a.Warren Beatty, Richard Chamberlain, Roger Moore, Sir Alec Guiness og Sir John Gielgud. Hun har campet med løver i Afrika og har brukt sine mange uvanlige opplevelser som bakgrunn i bøkene sine. Hun er gift med en venetianer som hun møtte under en ferie i Venezia. De forlovet seg etter to dager. Hun har mottatt flere priser for sine bøker.


PROLOG

 Vaser av rent gull, utrolige juveler, rikdom hinsides de mest grådige drømmer om velstand.

– Hva holder du på med, vennen min? spurte Joanna. Hun lå utstrakt på stranden og snudde seg mot sin ti år gamle sønn som satt ved siden av henne, fordypet i en avis.

– Stort funn, palass, fantastisk skatt, sa han. – De har i hvert fall funnet noen gamle mursteiner, la han til da han oppdaget at hun så på ham med munter skepsis.

– Det høres bedre ut, lo hun. – Du har det med å overdrive. Hvor har de funnet disse gamle mursteinene, da?

– I Roma, sa han og ga henne avisen.

Fascinerende og unikt fundament, enormt palass, femten hundre år gammelt.

– Dette er jo ditt felt, mamma, med ruiner som smuldrer opp fordi de er så gamle, sa Billy.

– Hvis det var ment som en kommentar til mitt utseende, er det best du passer deg, sa hun fornærmet og truet med å sende ham til sengs uten kveldsmat.

– Da trenger du en hel hær til å hjelpe deg, sa han freidig.

Ansiktet hans var rampete og livlig. Hun forgudet ham.

Jobben gjorde at hun var lite hjemme, og hun delte Billy med sin eksmann, så derfor hadde de i sommer spandert på seg en ferie i Italia.

Det var vidunderlig å ikke ha noen planer, bare ligge rett ut på stranden og skravle med Billy. Han var svært moden for alderen. Men de begynte begge å bli rastløse av ikke å gjøre noe, så notisen i avisen fanget hennes profesjonelle oppmerksomhet.

Hun var en anerkjent arkeolog, eller som Billy kalte det, handlende i knokler og småstein. Og dette var, som Billy påpekte, nettopp hennes felt.

Notisen beskrev fundamentet av en enorm bygning funnet på Palazzo Montegiano-området, familieeiendommen til arveprinsen av Montegiano, prins Gustavos residens.

Hun var helt i egne tanker og måtte vekkes av sin sønn som ville vite om hun noen gang hadde vært i Roma.

– Unnskyld, hva sa du? Roma, jo, det har jeg visst.

– Du høres helt dum ut, sa han vennlig.

– Gjør jeg det, vennen min? Beklager, det er bare det at… han sa at det skulle finnes et forsvunnet palass.

– Hæ? Kjenner du denne prinsetypen?

– Jeg møtte ham en gang for lenge siden, sa hun tankefullt. – Vil du ha en is?

Hun ledet ham inn på noe helt annet i ren desperasjon. Hun kunne ikke for alt i verden fortelle sin elskede sønn at Gustavo Montegiano var den mannen hun en gang hadde elsket mer enn faren hans, og mannen hun kunne ha giftet seg med om hun hadde vært egoistisk nok.

Og at han var mannen som uten å vite det, knuste hennes hjerte.


FØRSTE KAPITTEL

Prins Gustavo stirret på telefonen, mens han ventet på at den skulle ringe.

– Du skulle ringe hver uke, og nå er det gått over to uker, sa han sint.

Men ikke en lyd.

Han reiste seg og gikk utålmodig bort til det høye vinduet og så ut på steinterrassen. På det nederste trappetrinnet mot plenen, satt en ni år gammel pike sammenkrøpet med armene rundt knærne.

Synet av det mismodige barnet, fikk ham til å bli enda mer sint. Han kastet seg over telefonen og slo nummeret med brå bevegelser.

Han var fullt klar over at ingen kunne tvinge hans ekskone til å gjøre noe som ikke passet henne. Men denne gangen kom han til å insistere, ikke for sin egen del, men for den lille piken som lengtet etter moren sin.

– Crystal? Du skulle jo ringe, sa han hissig.

– Men kjære, hvis du bare visste hvor opptatt jeg er… sa hun innsmigrende med en myk stemme som en gang sendte kriblinger oppover ryggen hans.

– For opptatt til å bry deg om datteren din?

– Min stakkars lille Renata, hvordan har hun det?

– Hun lengter etter moren sin, sa han rasende. – Og nå som jeg har deg på tråden, skal du snakke med henne.

– Men søte deg, jeg har ikke tid. Jeg var akkurat på vei ut, og vær så snill, ikke ring igjen…

– Du får vær så god vente, sa han. – Renata er like i nærheten og kommer hvert øyeblikk. Han kunne høre den lille piken komme løpende på terrassen utenfor.

– Jeg må gå, si til henne at jeg er glad i henne, sa Crystal.

– For pokker Crystal, du kan fortelle henne det selv. Crystal…?

Men hun hadde alt lagt på da barnet kom løpende inn i rommet.

– La meg snakke med mamma, skrek hun og rev til seg røret. – Mamma, mamma. – Hvorfor lot du meg ikke snakke med henne? hylte hun.

Han så hvordan gleden forsvant da hun oppdaget at det ikke var noen i telefonen og, som han fryktet, ble ansiktet hennes fylt av bebreidelser. – Kjære, hun hadde det så travelt, det passet ikke så godt for henne…

– Nei, det er din skyld. Jeg hørte du ropte til henne. Du vil ikke at hun skal snakke med meg.

– Det er ikke sant… Han prøvde å omfavne henne, men hun ble stående helt stiv med et uttrykksløst ansikt.

Han kjente igjen sine egne innestengte følelser. Det var ingen tvil om at hun var hans barn, helt ulikt Crystals annet avkom. Det var etter det andre barnets fødsel at de ble skilt.

– Kjære deg… prøvde han igjen, men ga opp å bryte hennes fiendtlige taushet.

Hun var fast bestemt på at det var hans skyld at moren hadde forlatt henne. Han skulle ønske han visste hva som var mest skånsomt. Å tvinge henne til å se sannheten, eller la henne bli i sin fantasiverden hvor moren lengtet etter henne og den slemme faren holdt dem fra hverandre.

Han slapp henne motvillig og lot henne løpe ut. Gustavo satte seg tungt ned ved skrivebordet og begravet hodet i hendene.

– Har jeg kommet ubeleilig?

Gustavo så opp mot døren, hvor det stod en eldre herre i skitne, slitte klær.

– Nei da, bare kom inn, sa Gustavo.

– Hvordan går det? spurte han.

– Jeg har kommet så langt som jeg kan, sa professor Carlo Francese og tørket svetten av pannen, mens han pustet tungt av anstrengelse. – Men mitt kompetansefelt er begrenset.

– Ikke etter min oppfatning, sa Gustavo lojalt.

De hadde vært venner i åtte år, helt siden Gustavo hadde gitt tillatelse til en arkeologisk konferanse ved sitt palazzo. Carlo var en velrenommert arkeolog, og det var ham Gustavo kontaktet da det nylig ble gjort oldsaksfunn på eiendommen hans.

– Gustavo, dette er muligens århundrets største funn, og du trenger skikkelig ekspertise. Fentoni er den beste, han kommer til å kaste seg over det.

– Du hører ikke etter, sa han og så hardt på Gustavo.

– Selvfølgelig gjør jeg det, men det er bare det… å, for pokker.

– Crystal?

– Hvem ellers? Det er ikke så mye det at hun bedro meg med en annen mann, fødte hans sønn og gjorde meg til latter. Det kan jeg takle. Men jeg kan ikke tilgi at hun forlot Renata uten så mye som å se seg tilbake og uten å bry seg med å holde kontakten. Den lille piken min er knust, og jeg kan ikke hjelpe henne.

– Jeg likte aldri Crystal. Carlo dro litt på det. – Jeg kan huske at jeg møtte henne et par år etter bryllupet. Du var helt vill etter henne, men hun virket ikke like interessert i deg.

– Helt vill, ja, mumlet han tørt. – Jeg fortsatte å tro på henne altfor lenge, men jeg var nødt. Jeg hadde oppført meg råttent og forlatt en annen til fordel for henne, så jeg trengte å tro på at det jeg hadde vunnet, var verdt det.

Professorens øyne lyste interessert.

– Jeg må nok skuffe deg, sa Gustavo og måtte smile. – Men det var ikke noen stor dramatikk. Verken damen eller jeg var forelsket. Det skulle være et arrangert ekteskap, fordi det virket passende og fornuftig.

Carlo var ikke sjokkert. Hva enn den moderne verden måtte tro, så var dette fortsatt vanlig innen de aristokratiske familiene i Europa. Penger og titler tiltrekkes av hverandre, og det ansees som en plikt og ære innen disse familiene å beskytte de enorme eiendommene og de ærverdige, gamle godsene.

Og var det noe Gustavo forsto seg på, var det nettopp plikt og ære.

Carlo ville vite mer om det arrangerte ekteskapet.

– Det var mens min far ennå levde. Han hadde hatt litt sviktende hell. og en venn av min mor kjente til en velstående engelsk pike. Vi møttes og kom godt overens. Hun var en hyggelig person, vennlig og forståelsesfull, en jeg kunne snakke med. Vi kunne hatt et godt ekteskap på en behagelig måte. Men så dukket Crystal opp, og plutselig var ikke bare det behagelige nok. – Hun var… som en komet på himmelen, han lette litt etter de riktige ordene. – Hun trollbandt meg. Men sannheten var den at hun var hensynsløs og egoistisk og det så jeg først senere etter at vi var gift.

– Hvordan fikk du hevet forlovelsen?

– Det var hun som gjorde det slutt med meg. Hun hadde sett hva som var i ferd med å skje og sa at hun ikke hadde noe imot at jeg foretrakk Crystal. Tross alt, hvilken kvinne ønsker seg en uvillig ektemann? Det var slik hun la det frem, og alt virket helt greit.

– Hva om hun ikke hadde villet la deg gå? Ville du da ha giftet deg med henne?

– Selvfølgelig, det hadde jeg jo gitt mitt ord på. Gustavo hørtes lettere sjokkert ut.

– Hvordan reagerte familien din?

– De var ikke akkurat fornøyd, men de kunne ikke gjøre noe med det. Vi fremla det som en beslutning vi begge var helt enige om. Det stemte jo for så vidt, jeg tror min forlovede i all hemmelighet var glad for å bli kvitt meg. Han flirte. – Når jeg sier vi, så mener jeg egentlig henne. Hun sto for all snakkingen, mens jeg sto der som en idiot. Min far ble rasende over å ha gått glipp av hennes formue.

– Så Crystal var fattig, hun da?

– Nei da, hun hadde en beskjeden formue.

– Crystal må ha vært noe helt spesielt, siden du ikke lot familiens interesser gå først, konkluderte Carlo.

Gustavo nikket og tenkte på hvilken innflytelse hans kone hadde hatt på ham den gang. Hun var full av latter og sensualitet, bekymringsløs og lidenskapelig følsom, eller det var slik han hadde trodd hun var. Først senere oppdaget han hvor begrenset hennes evne til ekte og ærlige følelser var.

Han trodde at fordi hun så fritt uttrykte sine følelser, så måtte de jo være dype. Med ham var det motsatt. Hans følelser var for intense til å kunne uttrykkes, han ble derfor misforstått og sett på som kald og følelsesløs.

Hans gode venn professoren var taktfull nok til ikke å dvele lenger ved temaet og foreslo å få tak i Fentoni og få satt i gang feltundersøkelsene snarest mulig.

– Jeg regner med at han er dyr, sa Gustavo tørt.

– De beste er alltid det. Du har det litt smått med penger igjen, skjønner jeg.

– Crystal vil ha tilbake hvert øre. Hun er i sin fulle rett, men det blir hardt.

– Vel, kanskje dette funnet viser seg å være gull verdt.

– Sant nok, sa Gustavo uten overbevisning. – Det er greit, la oss ta kontakt med ham.

Carlo grep telefonen og ringte.

I mens gikk Gustavo bort til vinduet og så utover plenene, hvor han kunne se datteren. Hun satt på en trestubbe med armene rundt knærne.

Hun så opp, og på tross av at hun var et stykke unna og han ikke kunne se ansiktet hennes tydelig, var han sikker på at hun hadde et fiendtlig uttrykk i ansiktet. Han smilte og vinket til henne, men hun så vekk.

Han ble overveldet av en fortvilet skyldfølelse fordi han ikke klarte å gjøre ting riktig for henne.

Carlo snakket intenst i telefonen og hørtes oppskjørtet ut.

– Fentoni, gamle venn, dette er en langt viktigere jobb… Å, pokker ta kontrakten din. Si til dem at du har ombestemt deg, at du heller vil gjøre dette… Hvor mye? Ja vel, da så.

Han så resignert opp på Gustavo.

– Hvem ellers da? sa han i telefonen igjen. – Ja, jeg har hørt om henne, men hvis mrs Manton er engelsk, kan hun uttale seg om italienske kulturskatter? La gå da, jeg får stole på deg.

Gustavo sto der med rynkede bryn.

– Engelsk?

– Med Italia som spesialfelt, sa Carlo. – Fentoni sier hun var hans beste elev. La meg ordne dette. Jeg kontakter henne og får i stand et møte så dere kan bli enige om betingelsene.

– Takk, Carlo. Da overlater jeg alt til deg.

*

Da Joanna Manton fikk henvendelsen, spurte hun om prins Gustavo hadde bedt spesielt om henne.

– Nei, du ble anbefalt av professor Fentoni. Jeg foreslår at du kommer hit og ser på stedet og får et overblikk.

Det var fristende. Det kunne da vel ikke skade å se igjen Gustavo etter tolv år? Hun var ikke lenger en ung pike som var overveldet av følelser hun ikke kunne styre.

Faktisk ville det kunne gjøre henne godt å se ham. Han ville også, som hun selv, være eldre og ha forandret seg. Den følelsen som hun hadde i hjertet sitt og som hun forgjeves hadde prøvd å bli kvitt, ville forsvinne når hun fikk se hvordan tingene var, og hun ville endelig kunne føle seg fri.

– Jeg hadde planlagt å tilbringe sommeren med min ti år gamle sønn, sa hun.

– Bare ta ham med deg. Hans Eksellense har en datter på samme alder. Når kan jeg vente deg her?

– Jeg vet ikke helt. Hun nølte.

Billy, som åpenlyst hadde tyvlyttet, mimet til henne. – Montegiano?

Hun nikket.

– Si til ham at du kommer.

– Billy, da!

– Mamma, du vil veldig gjerne ha denne jobben. Det vet du. Han grep telefonen og sa at hun var på vei. Hun så indignert på ham, og han sa uskyldig: – Jeg prøver bare å få deg fra å kaste bort en masse tid. Hvorfor nøler dere kvinner alltid?

Egentlig var hun glad for at han hadde tatt beslutningen for henne.

– Billy, jeg trodde du ville at vi to skulle hygge oss sammen.

Han lo godt. – Men, mamma, vi kan ikke fordra å hygge oss. Det er så kjedelig.

Hun måtte le hun også.

Morgenen etter pakket de bilen og kjørte av gårde tvers over Italia til utkanten av Roma. Mens de nærmet seg, merket hun at hun fant på unnskyldninger for å slakke farten og utsette ankomsten.

– Vi blir her i natt, sa hun da de kom frem til den lille byen Tivoli.

– Men det er bare noen kilometer igjen til Roma, protesterte han.

– Jeg er trett, sa hun fort. – Jeg vil heller komme frem tidlig i morgen etter en god natts søvn.

Senere den kvelden, da Billy hadde lagt seg, ble hun sittende ved vinduet og se mot Roma og bebreidet seg selv for å være feig.

Hvorfor i all verden hadde hun latt seg overtale til dette? Det var like greit at visse ting hørte fortiden til. Men samtidig følte hun at en del av henne fortsatt var den attenårige lady Joanna som hadde gått med på å møte prins Gustavo som sin mulig tilkommende ektemann, mest for å føye sin kjære tante Lillian.

Kvelden før Gustavo kom hadde hun sagt til tanten at hun egentlig ikke var interessert. – Tenk å koble oss sammen bare fordi han trenger mine penger og at du vil at jeg skal bli prinsesse.

Tante Lillian hadde beklaget seg og ment at i deres verden måtte de riktige menneskene møte de riktige menneskene.

Med deres verden, mente hun rikdom og titler. Blant Joannas slektninger, var det en jarl og en enorm formue, så hun tilhørte den riktige kretsen, som selv i den såkalte demokratiske alder, forble lukket for utenforstående.

Joanna hadde følt at dette var hårreisende. Så ung og full av moderne ideer hun hadde vært! Så sikker på at hun visste alt! Så dum og ufattelig og fatalt uvitende!

*

Noen ganger blir eventyr til virkelighet, lykken smiler til en og alt er perfekt. Slik det var sommeren for tolv år siden. Når hun lukket øynene kunne hun føle varmen og fornemmelsen av det gode liv.

Hennes tremenning, lord Rannley, hadde holdt et ukelangt selskap ved sitt staselige hjem i Rannley Towers i England.

Hun hadde lagt merke til alt ved Gustavo allerede første gang de møttes. Han var høy og slank og hadde mørkt hår og beveget seg med en eleganse som fascinerte henne. Det var en varm dag, og han hadde rullet opp skjorteermene og åpnet den øverste skjorteknappen.

Og det var slik hun husket ham, drømmeprinsen, kjekk og elegant. Alt var perfekt, for perfekt til å være sant. Hadde hun bare kunnet se det da.

Men hun var alt fortapt innen hun ble presentert for ham. – Buon giorno, signorina, sa han med sin fløyelsmyke stemme. – Det er meg en stor glede å få hilse på deg.

At en mann med mørke øyne og høflig væremåte kunne snu verden opp ned og gå rett inn i hjertet hennes, var det ingen som hadde advart henne mot.

Men det skjedde altså og det var ikke noe å gjøre med det.

Ingen hadde sagt noe om hvorfor han var der. Offisielt var Gustavo på reise for å se verden og stakk bare innom for å hilse på noen av farens venner.

Nå som hun hadde møtt ham, ble hun svært opptatt av hva hun skulle ha på seg under middagen.

– Jeg ser ikke ut, sukket hun. – Jeg er for høy og for tynn.

– Ikke tynn, men slank, protesterte tante Lillian.

Hun holdt på at hun var tynn.

– De fleste piker ville gitt hva som helst for å ha en figur som deg. Hvis du anstrengte deg litt mer, ville du vært både vakker og elegant.

– Vakker? Nei, ikke jeg.

Tante Lillian stønnet. Men til en viss grad var det noe sant i det Joanna sa. Håret var lyst, ikke blondt, mer kommunefarget. Figuren firkantet, mer enn elegant. Ansiktet var vennlig og tiltalende på tross av uregelmessig munn og en litt for lang nese. Det peneste ved henne var øynene, de var grå, men hun skulle ønske de var dypblå. Allting ved henne kunne vært litt bedre, og først nå ble hun akutt klar over det.

Den blå silkekjolen hun valgte, var ikke helt vellykket. Hun prøvde håret i diverse fasonger og endte opp med å la det henge rett ned. Sminken stod i stil med resten, kjedelig, fordi hun ikke torde vise seg frem.

Gustavos oppførsel under middagen var upåklagelig. Han pratet med alle og prøvde ikke å gjøre krav på å ha Joanna for seg selv. Men når han vendte seg mot henne, følte hun det som om resten av rommet forsvant.

Hva de snakket om både da og de neste dagene, ante hun ikke. De red sammen, det var latter og praten gikk løst. Noen ganger tok hun ham i å se på henne med et alvorlig uttrykk, og det fikk hjertet hennes til å løpe løpsk.

Han inviterte henne på restaurant og var den perfekte vert, sjarmerende, oppmerksom, men til hennes skuffelse, flørtet han ikke. Han spurte henne om hennes liv, om hvordan hun hadde hatt det siden foreldrenes død og om oppveksten hos tanten.

Han fortalte henne om sitt eget liv på Montegiano-godset. Hans kjærlighet til stedet gjorde at han var beredt til å sette hjemmet sitt foran alt annet.

– I seks hundre år har familien min bodd i det samme huset og hele tiden bidratt til å vedlikeholde og utbygge det og gjøre det enda vakrere, fortalte han henne.

– Det høres vidunderlig ut. Jeg elsker gamle steder. Jeg skulle gjerne likt å se det, sa hun ivrig.

– Du vet hva våre venner har planlagt for oss, ikke sant? sa han litt bedrøvet.

Hjertet hennes slo fortere. Kom han til å fri nå?

Men da hun nikket, sa han bare: – Vi må ikke la dem gjøre det mer komplisert når det egentlig er såre enkelt. Dette er vår avgjørelse, ikke deres. Det blir ingenting uten følelser og respekt.

Ordene følelser og respekt uroet henne litt, det var ikke bare det hun ønsket. Men foreløpig var det nok bare å være her med ham, beruset av hans nærvær, mens hun ble mer og mer forelsket for hvert sekund.

Etterpå gikk de på nattklubb og danset. Endelig, etter så mye drømming og håping, befant hun seg tett i armene hans med hånden hans mot midjen. Sitringen var nesten ikke til å holde ut.

Hun var vilt forelsket og visste at en dans på roser ventet henne.

Mot slutten av uken inviterte han henne og tante Lillian til godset sitt utenfor Roma. Hun var i syvende himmel. Selvfølgelig ville han vise henne hjemmet sitt før den endelige avgjørelsen skulle tas.

Hun var så sikker på at hun forsto ham at selv hans tilbakeholdenhet ikke bekymret henne særlig. Han var stille og avmålt av natur. Men det var bare på overflaten. Hun visste at han var en intens og spennende mann, som bare ventet på at en kvinne skulle komme og erobre hans hjerte, og at hun kunne bli den kvinnen. De var jo så like, hun kunne også være rolig og avbalansert, så deres hjerter ville til slutt smelte sammen. Det var i hvert fall det hun sa til seg selv.

Montegiano-godset hadde en fantastisk beliggenhet noen kilometer utenfor Roma. Det lå på en liten høyde og dominerte landskapet rundt og dekket et område på fire tusen mål. For Joanna og hennes kjærlighet til oldtiden var dette magisk. Huset var en perle. Hun vandret opp og ned de lange korridorene og følte gjennom Gustavos beskrivelser at forfedrene ble levende for henne. Gustavo på sin side var imponert over hennes kunnskap og interesse.

– Du har inngående kjennskap til historie, særlig om mitt land, sa han og smilte.

– Historie har alltid fascinert meg. Jeg var med på en arkeologisk utgraving en gang og ble helt frelst. Jeg ville nok begynt å studere arkeologi, hvis ikke det var for…

Hun stoppet seg selv i tide, idet hun skulle til å si, hvis ikke det var for at jeg skulle gifte meg, men i stedet sa hun. – Hvis ikke det var fordi jeg alltid har det med å utsette avgjørelser.

Hun visste at hun ble nøye studert av de ansatte på stedet. Alle holdt pusten og ventet på kunngjøringen om forlovelse.

Hun og Gustavo red sammen hver dag. Han fortalt henne om godset som han elsket. En dag mens de spaserte gjennom skogen, spurte han henne om hun likte hjemmet hans.

– Jeg elsker det, sa hun glødende.

– Tror du at du kunne bli lykkelig her?

Det var slik han fridde.

Hun ga ham sitt ja så raskt at hun senere rødmet ved tanken på det. Hun feide til side all frykt og var desperat etter å gripe det hennes hjerte begjærte.

Da han endelig kysset henne, glemte hun alt annet. Dette var noe han kunne! Han holdt henne tett inntil seg og kysset henne hett. Men likevel slapp hun seg ikke helt løs. Hun ventet på å kjenne om hans lidenskap var like dyp som hennes.

Bryllupet skulle stå to måneder senere i England. To uker før ankom Gustavo og hans familie og skulle bo på Rannley Towers og delta i de staselige festlighetene. Ukene i mellom hadde de brukt til å brevveksle, for det meste om godset og livet de skulle ha der. Han henvendte seg til henne på en nærmest formell måte og undertegnet gjerne brevet med – din hengivne…

Men da de møttes igjen, var det eneste som betydde noe at han var der og at de snart ville være gift.

Kjolen hennes var et mesterstykke i elfenbenshvitt og silke, spesialsydd til hennes høye skikkelse. Når hun så seg selv i den vakre brudekjolen med slør og hele stasen, tenkte hun at nå måtte han vel bli forelsket i henne.

Og så dukket Crystal opp.


ANDRE KAPITTEL

Joanna syntes Crystal så ut som den onde fe. Hun var liten og nett med fyldig hår som omkranset ansiktet som sukkerspinn, og hun oppførte seg som den slemme heksen.

Hun hadde dypblå, livlige øyne, en søt, liten nese og sensuell munn. Hennes deilige smittende latter var uimotståelig, og hun var nydelig, glamorøs og fortryllende.

Alt det Joanna følte hun selv ikke var.

Crystal var på det tidspunkt sammen med Frank, en av Joannas mange slektninger, og han hadde invitert henne med seg. Crystal sjarmerte alle med sin skjønnhet og sin litt rampete humoristiske sans, og Joanna likte henne til og begynne med godt.

Hun snakket som en foss, og Gustavo måtte stadig be henne om å snakke langsommere. Hun brøt gjerne ut i latter over uttalen hans, og han lo med henne.

Var det da Joanna først fattet mistanke? Men uansett hvis hun hadde merket noe, ville hun ikke ha innrømmet det på det tidspunktet.

Det var hundrevis av små detaljer, for eksempel det brennende glimtet i øynene hans når han så på Crystal. Han hadde aldri sett slik på henne. Det var også måten han så ventende mot døren på og først slappet av etter at Crystal var kommet inn. Men hun lot som de ikke betydde noe inntil dagen kom da hun ikke kunne late som lenger.

Først trodde hun at han var alene. Hun så bare ham gjennom sollyset i trærne, og hjertet hennes banket. Men så oppdaget hun kvinnen han holdt i armene sine og som han overøste med sine heftige kyss. Han hadde aldri kysset henne på den måten noen gang.

Hun ble stående og se på, mens hjertet hennes ble knust og verden raste sammen rundt henne.

Hun trakk seg unna bak et tre, uten at det hadde vært nødvendig. De var helt oppslukt i hverandre. Hun hørte ham si: – Jeg er lei for det, min elskling. Dette er ikke riktig. Jeg ikke har noe å tilby deg.

– Hvorfor kan vi ikke være lykkelige, elsker du meg ikke? Det var Crystals stemme.

– Du vet godt at jeg elsker deg, sa han nesten bryskt. – Jeg visste ikke at jeg kunne ha slike følelser. Hvis jeg hadde…

Han tidde. Joanna lyttet og hjertet hennes banket intenst. Hvis han hadde…

– Hvis du hadde møtt meg først, ville du ikke ha fridd til Joanna, ikke sant?

– Aldri, sa han hest.

– Vil du ikke gifte deg med meg, da, elskling?

– Du må ikke spørre meg om det.

– Jo, det må jeg, sa hun med sin myke, lokkende stemme. – Hvis vi ikke kan få hverandre, så vær i hvert fall ærlig mot meg.

– Jo da, jeg vil gifte meg med deg, men kan ikke, sa han lidenskapelig. – Men jeg kan heller ikke slutte å elske deg og begjære deg. Du er hos meg hvert sekund, dag og natt.

– Men, hvordan kan du da la være å gifte deg med meg?

– Fordi jeg har gitt mitt løfte til Joanna. Min elskling, jeg ber deg om å forstå. Jeg må holde det løftet.

– Hvorfor? Hun elsker deg like lite som du elsker henne?

– Men det er jo bare noen få dager igjen til bryllupet. Jeg kan jo ikke ydmyke henne foran alle.

– Gustavo, har du tenkt på hvordan det vil bli fremover å være gift med en kvinne du ikke elsker? Hvordan skal du kunne holde det ut?

Stillheten som fulgte var uutholdelig. Det traff henne dypt i sjelen og hun følte at hun holdt på å dø. Han svarte til slutt med trist og fortvilet stemme.

– Jeg skal nok overleve på en eller annen måte. Hun trodde hun allerede var sønderknust, men da hun hørte dette, nådde hjertesorgen enda større dybder.

Og underlig nok var det nettopp det at hun ikke hadde noe mer å håpe på som gjorde at hun greide å komme frem fra skjulestedet sitt og spørre lystig om det var noe han ønsket å si henne.

Hun kom aldri til å glemme ansiktsuttrykkene deres. Gustavo var blek og sjokkert, mens Crystal lyste av tilfreds skadefryd.

Det var Crystal som sa noe først, likevel litt usikker. – Joanna, det var ikke meningen at du skulle få vite det på denne måten.

– Det spiller ingen rolle på hvilken måte jeg får vite det. Poenget er at det fortsatt er tid nok til å ordne opp i tingene, sa hun med god porsjon påtatt munterhet.

– Jeg har ikke tenkt å be deg heve forlovelsen, sa Gustavo beklemt.

– Men kanskje jeg har lyst til det, svarte hun med et skuldertrekk. – Gi deg nå, dette er ikke det nittende århundre. Verden går ikke under selv om det blir gjort endringer i siste øyeblikk.

Ansiktet hans lyste opp, og han så håpefull ut ved tanken på at han ikke behøvde å gifte seg med henne likevel.

– Mener… du det? spurte han, som om han ikke kunne tro sine egne ører.

– Selvfølgelig mener jeg det. Ærlig talt kjære, hvis du er forelsket i en annen, hvorfor skulle jeg ville ha deg?

– Men formalitetene…

– Blås i dem. Vi har ombestemt oss, begge to. Kom igjen, la oss få det overstått.

Hun snudde seg fort. Hun var ikke sikker på hvor lenge hun klarte å holde masken. Idet hun begynte å gå, hørte hun Gustavo rope navnet hennes.

Og der var den, klangen i stemmen hans som hun hadde lengtet etter å høre. Men nå var den varm og følelsesladet fordi han var fri fra henne. Hun flyktet tilbake til huset.

Hun hadde bare en vag erindring om av hva som fulgte. Familien i opprør, scene etter scene hvor hun sto for mesteparten av snakkingen, leende mens hun insisterte på at de var begge enige om beslutningen og hun hadde det helt fint med det.

Hun tvilte på om noen egentlig trodde på henne, særlig fordi forlovelsen med Crystal ble offentliggjort rett etter. Men hennes beslutning var det ingen som kunne gjøre noe med.

Bryllupet skulle stå den samme datoen i den samme kirken, bare med en annen brud. Joanna var med på alt sammen tilsynelatende uanfektet. Selv om hun gruet seg til bryllupet, visste hun at hun måtte delta, ellers ville alle skjønne sammenhengen.

Om dagen gikk hun rundt og smilte uavbrutt og klarte å ta seg sammen og holde masken og hindre at smerten hun hadde inni seg skulle vises. Men om natten gråt hun seg i søvn.

Til slutt, natten før bryllupet, holdt det på å ødelegge henne fullstendig. Hun ville skrike høyt, men det var umulig inne i huset.

Det hadde begynt å regne kraftig ute. Hun greide ikke tenke klart og slengte på seg noen klær og forlot huset gjennom en sidedør og løp gjennom gresset mot trærne.

Langt inne i skogen slapp hun løs følelsene sine og skrek som et vilt dyr og dunket hodet mot et tre og skrek. – Hvorfor… hvorfor?

Hvorfor? Jo, fordi han elsker henne og ikke deg. Fordi hun er vakker og strålende og du er kjedelig og vanlig. Fordi ikke all verdens penger er nok til at han vil ha deg.

Det hjalp ikke å skrike, hun ble bare fullstendig utmattet. Hun sank sammen og lente seg mot en trestamme og hvisket hest. – Hvorfor gjorde jeg det, hvorfor ga jeg ham opp så lett? Jeg kunne fått ham til å elske meg. Dermed begynte hun å gråte igjen, sårt og hjelpeløst.

Etter en time stablet hun seg på bena og slepte seg ut av skogen, desperat etter å komme i hus uten å bli sett før det ble lyst.

Hun klarte det, heldigvis, og løp opp baktrappen til etasjen hvor rommet hennes lå. Hun var nesten fremme…

– Joanna!

Det hun fryktet, var skjedd. Gustavo sto der, overrasket over å se henne slik.

– Hva i all verden har skjedd med deg? sa han bekymret. – Har du vært ute i dette regnværet?

– Det regnet ikke da jeg gikk ut, sa hun mens hun kjempet for å finne på hva hun skulle si.

– Jeg trengte luft så jeg gikk langt. Det tok tid å komme tilbake.

– Du er skadet, sa han da han så pannen hennes.

– Jeg falt og slo hodet mot et tre, gispet hun.

– Du må få en lege til å se på det. La meg…

– Ikke ta på meg!

Han skulle til å ta på såret med forsiktige fingre, men hun visste at hvis han berørte henne, ville hun begynne å skrike igjen.

– Du skjelver, sa han og tok bort hendene. – Men kjære, det drypper jo fra håret og nedover ansiktet ditt. Gå og ta et varmt bad, så du ikke blir forkjølet.

Det var ikke regn i ansiktet. Det var tårer han så, men det visste ikke han.

– Du må ta vare på deg selv. Jeg vil ikke at du skal være dårlig i bryllupet mitt i morgen, så mye skylder jeg deg.

Varmen i stemmen hans fikk det til å flyte over, og hun flyktet inn på rommet sitt og låste døren. Hun rev av seg klærne og gikk i dusjen og ble stående der lenge uten å røre seg.

Etter en god stund begynte hjernen å fungere igjen, i hvert fall nok til at hun undret seg over hvorfor han befant seg i gangen midt på natten. Så kom hun på at det var der Crystal hadde sitt rom.

Hun trodde hun hadde grått seg tom for tårer, men det fosset bare videre.

Dagen etter satt hun i kirken og så på Gustavo som ventet på sin brud. Han så fullstendig betatt ut av da hun kom opp kirkegulvet. Joanna måtte lukke øynene, og et grufullt øyeblikk trodde hun faktisk at hun skulle besvime. Men hun tok seg sammen og satt stivt og så på at Crystal ble hans hustru.

Nå hadde hun mistet ham for alltid.

Men hun hadde uansett mistet ham. For selv om han hadde giftet seg med henne, ville han aldri noensinne ha elsket henne.

Det var under bryllupsfesten hun møtte Freddy Manton. Han dukket opp nærmest fra intet som en venn av en venn. Han var tiltrekkende, kjekk, sjarmerende og god til å danse. De passet godt sammen på dansegulvet og høstet applaus for sin danseoppvisning.

Til rolig musikk, danset de tett sammen. På denne måten fikk hun vist alle at hun ikke brydde seg om hvem Gustavo giftet seg med og det håpet hun at han la merke til også.

Men da han danset forbi med Crystal i sine armer, visste Joanna at han ikke hadde øye for noe annet, han tilba henne og de var helt oppslukt av hverandre. Hun lukket øynene og følte at hun ikke klarte å late som ingen ting lenger.

Det ble endelig tid for brudeparet å forlate selskapet og dra på bryllupsreise. Joanna hadde ønsket å reise rett til Italia, men Crystal ville til Las Vegas, og Gustavo nektet henne ikke det.

Joanna var fast bestemt på fortsatt å holde masken og ble med de andre gjestene og vinket farvel til brudeparet. Var det tilfeldig eller med vilje at Crystal kastet brudebuketten til henne? Før hun visste ordet av det hadde hun instinktivt fanget den og ble stående å holde krampaktig på buketten, den buketten som egentlig skulle vært hennes.

Hun forsto først senere at hun var kommet styrket ut av de følelsesmessige prøvelsene hun ble utsatt for denne dagen. For når det hadde vært så ille, kunne ingen ting bli verre.

Hun begynte på arkeologistudiet på universitetet og jobbet vettet av seg for å glemme sorgen.

Tante Lillian mente hun hadde vært på sammenbruddets rand og burde ha reist på cruise som enhver annen fornuftig pike ville gjort, i stedet for å fordype seg i de skrekkelige bøkene.

Men de såkalte skrekkelige bøkene hadde tvert i mot reddet henne. Etter et år ble hun spådd en lovende karriere. Smerten ble etter hvert mindre intens, og hun klarte å skyve den til side fordi hun var så fascinert av faget sitt. Hun lovet seg selv at hun aldri mer skulle føle noe med en slik dybde og intensitet som hun hadde følt for Gustavo. Hun visste hun ikke ville holde det ut en gang til. Hun var trygg nå og kunne beskytte seg selv mot å bli såret. Men det hadde hatt sin pris.

Hun begynte å gå i selskaper igjen og likte det til og med. En kveld møtte hun Freddy Manton igjen. – Tenk å møte deg her!

– Sist vi møttes lette jeg etter deg, men du ble borte, og siden har jeg hatt kjærlighetssorg, sa han

– Du ser ikke særlig tynget ut. Hun lo.

De begynte å møtes. Han var hyggelig å være sammen med, munter, en anelse hjelpeløs, men snill. Hun var ensom og klarte å overbevise seg selv om at hennes ømhet for ham ville være nok. De giftet seg mens hun fortsatt gikk på universitetet, og hun ble gravid med en gang. Hun fikk så vidt gjort unna eksamen, før hun fødte Billy.

Til Freddys forsvar skal sies at han prøvde virkelig å være tro i fire hele år, det var ny rekord for ham. De holdt sammen i ytterligere fire år for Billys skyld. Men så begynte sidesprangene hans å irritere henne.

Skilsmissen var udramatisk. Hvis hun virkelig hadde vært forelsket i ham, ville det vært verre.

Hun visste ingenting om Gustavo i de årene som var gått. Det var helt inntil nylig, da hun kom over en notis i en avis med nyheten om at prinsen og prinsessen av Montegiano var blitt velsignet med en sønn og arving, det første barnet etter deres datters fødsel ti år tidligere.

Så ekteskapet blomstrer, tenkte hun. Hun hadde gjort det som var riktig. Alt hadde ordnet seg for dem begge, hun hadde kontroll på livet sitt, var etablert med interessant jobb og et godt forhold til eks‘en, faktisk var hun lykkelig. Og hun hadde en sønn som hun forgudet og som til og med synes hun var OK… en stor kompliment fra en tiåring. Hun var blant de heldige.

Så hvorfor var hun kommet tilbake hit? tenkte hun, mens hun så innover mot Roma. Og konkluderte med at det var på tide å fordrive spøkelset og bli fri til å fortsette livet.

*

Portene til Montegiano-godset så akkurat ut som den gang. Portvakten meldte hennes ankomst og mottok beskjed fra hovedhuset om å la henne passere. Å kjøre opp den lange veien til huset, var som å skru tiden tilbake.

Hun småsnakket rolig med Billy, og prøvde å la være å tenke på hva som ville skje om få minutter når hun fikk se ham for første gang på tolv år.

Crystal kom til å være der, og denne hjemlige sfæren som mann og kone ville være den siste brikken i puslespillet.

Til slutt kom det store palazzo til syne akkurat som hun husket det med den brede, hvite marmortrappen mellom høye, elegante søyler. Idet bilen nærmet seg, kom det en eldre mann ut og ønsket dem velkommen.

– Jeg er professor Carlo Francese, sa han og håndhilste på henne. – Vi snakket sammen på telefonen. Jeg skal være vert for dere, mens Gustavo er borte.

Hun tenkte at det var bra at han ikke var der, så ble hun ikke distrahert, men det var ikke fritt for at hjertet hennes gjorde et lite hopp.

– Du får Julius Cæsar-rommet. Det blir alltid gitt til æresgjester, forklarte Carlo.

Hun holdt på å si at hun visste det. Det rommet hadde vært hennes sist hun var her.

Hun så at rommet var pusset opp. Forandringen gjorde at det så nytt og friskt ut, men i Joannas øyne mindre sjarmerende. Billy fikk rommet ved siden av. Det var like staselig, og det fikk ham til å vri seg i latter.

Etter at hun hadde stelt seg litt, fikk hun med seg Billy og de gikk rundt i den nydelige hallen med marmorsøyler og freskomalerier i taket.

– For et sted, sa han og plystret anerkjennende.

– Ja, ikke sant, sa hun. Billy snudde seg plutselig.

– Jeg synes jeg så noen i trappen, der. De rakk akkurat å få øye på det bleke ansiktet til en liten pike som så skulende på dem. Så forsvant hun.

Joanna mannet seg opp og gikk nedenunder for å møte Carlo. Carlo loset dem inn i et praktfullt rom med høye vinduer med utsikt mot plenene og begynte med en gang å snakke om fundamentet som var oppdaget.

Billy lyttet og stilte noen intelligente spørsmål som gjorde Joanna stolt. Men så var det noe som avledet oppmerksomheten hans og han var vekk.

– Vi så en liten pike, sa Joanna.

– Det var nok Renata, Gustavos datter. Stakkars barn, sukket Carlo.

– Hvorfor stakkars? Er hun sjalu på sin lillebror, kanskje?

Carlo kikket rundt seg og dempet stemmen. – Gustavos skilsmisse er akkurat gått igjennom. Den lille gutten var ikke hans, og hans kone er reist og har tatt barnet med for å leve sammen sin elsker.

Joanna trakk pusten dypt.

– Hans… du mener Crystal?

– Ja, kjenner du henne?

– Vi møttes så vidt for mange år siden. Vi har ikke holdt kontakten, så dette visste jeg ikke.

– Du kan vel tenke deg at Gustavo tar dette veldig hardt, så vi snakker ikke om det. Men jeg tenkte det var best du fikk vite det.

– Ja, jeg er glad for at du advarte meg, sa hun sakte.

Carlo merket ikke at hun oppførte seg litt underlig.

– Når du er klar, kan vi dra ut og se på utgravningsfeltet. Det er et par kilometer unna, sa han.

– Jeg kan nesten ikke vente.

Så snart Joanna så hva de hadde oppdaget, visste hun at hun var kommet til det rette stedet. Hennes personlige følelser måtte vike. Dette var århundrets funn, og det bare måtte bli hennes.

Joanna tilbrakte resten av dagen med Carlo og ble mer og mer overbevist om at det var det forsvunne palasset som Gustavo hadde snakket om. Under middagen den kvelden møtte hun Laura, en smilende middelaldrende dame som passet på Renata. Det moret Joanna å se at Laura hadde falt fullstendig for Billys sjarm.

– Du og Renata ser ut til å komme godt overens, sa hun til Billy da de gikk opp til rommene sine senere den kvelden.

– Hun har fortalt meg om prins Gustavo, sa Billy og gjorde grimaser. – Helt ærlig, mamma, han er et monster. Visste du at moren hennes er reist sin vei?

– Ja, Carlo fortalte meg det.

– Det var han som gjorde at hun reiste, og han hindret Renata i å være med. Han tok faktisk tak i Renata og holdt henne her med makt. Hun sier han er full av hat og at han lar det gå ut over henne.

– Billy, det kan jeg ikke tro er sant, sa hun med en gang.

– Hvorfor ikke? spurte han.

– Vel…

– Hvorfor ikke, mamma? Du sier alltid at man skal holde seg til bevisene, og kan du bevise at Renata tar feil?

Hun ble svar skyldig. Hun kunne jo ikke fortelle at hun hadde kjent Gustavo og at dette ikke var likt ham. Og hvor godt hadde hun egentlig kjent ham?

– Noen ganger skulle jeg ønske at jeg ikke hadde oppdratt deg til å være så logisk av deg, sukket hun.

– Det er for sent nå.

– La oss vente og høre motpartens forklaringer, prøvde hun seg.

– Det er greit, mamma, la oss høre med ham hva som egentlig skjedde.

– Gå nå og legg deg og slutt med å være så nebbete, sa hun bestemt.

– Det er også for sent for det nå, lo han ertende og forsvant inn på rommet sitt før hun fikk tenkt ut et svar.

På to dager hadde Joanna samlet et utgravingsteam med folk hun hadde jobbet med tidligere. Det var en lettelse å begrave seg i arbeid. Det fikk tankene hennes vekk fra Gustavo og den situasjonen hun befant seg i.

Billy hadde tegnet et bilde av en mann som var så opprørt at han plaget barnet sitt. Dette fikk hun ikke til å stemme. Men hun, mer enn noen annen, visste hvordan han hadde forgudet Crystal, så det at hun hadde forlatt ham, må ha vært katastrofe for ham. Hva hadde bitterheten gjort med ham?

Hun kunne nesten ikke tro at Renata var Gustavo og Crystals barn. Hun lignet ikke på noen av dem. Hennes lille, runde bolleansikt manglet morens skjønnhet. Joanna kjente seg igjen fra sin egen barndom som kjedelig og følte med henne.

Men Renatas øyne var intelligente. Hun kunne sitte sammen med Billy og moren hans og spise uten å si noe, men plutselig kunne hun buse ut i et merkelig forsøk på å få kontakt.

– Billy fortalte meg om faren sin, sa hun. – Han sier dere er skilt.

– Det er vi, sa Joanna vennlig.

– Mine foreldre er skilt.

– Ja, jeg hørte om det.

– Billy sier at faren hans ringer ham på mobilen hele tiden.

– Det stemmer, flere ganger i uken.

– Min mor ringer meg hver eneste dag, sa Renata trassig. – Hun kjøpte mobil til meg bare for oss fordi hun sier at hun ikke kan holde ut en hel dag uten å snakke med meg.

– Det er hyggelig av henne.

– Noen ganger gråter hun fordi pappa ikke vil la oss være sammen. Men mamma sier at hun skal komme og redde meg en dag og da skal vi flykte til andre enden av jordkloden hvor pappa ikke kan finne oss.

Stemmen ble mer og mer grøtet ettersom hun snakket. Joanna så at hun snudde seg bort for å tørke vekk tårene, og hun lurte på om hun gråt fordi faren var slem, eller fordi hun visste det var fantasi. Joanna følte seg maktesløs.

Billy hadde hørt på uten å si noe, bare sett på Renata med et vennlig blikk. Til slutt dro han henne med seg, mens han nikket kort til moren sin som for å si at han ville ta over nå.

Han er mye eldre enn ti, tenkte hun og smilte matt.

Ettersom dagene gikk, ble det varmere og ettermiddagene ble etter hvert uutholdelig varme. En dag beordret hun arbeidsteamet til siesta midt på dagen og ba dem komme tilbake senere når det ble kjøligere.

Alle gikk til huset for å finne skygge, men Joanna ble som vanlig ikke med dem. Hun nøt å være igjen alene og snuse inn fortiden.

Hun børstet jord av klærne og var glad for at hun hadde på vide bukser så bena fikk litt luft. Hun hadde på en løs herreskjorte med et av Freddys gamle slips i livet. På hodet hadde hun en bredbremmet lerretshatt for å beskytte hodet mot solen.

Hun elsket å strekke seg ut i varmen selv om hun måtte passe at hun ikke ble solbrent. Årene med arbeid i solen hadde gjort huden hennes lys brun og bleket håret hennes.

Hun sparket av seg skoene og la seg rett ut på bakken, med armene under hodet og hatten over ansiktet. Hun følte at hun så ut som en lasaron, men det fikk heller være. Dette var topp.

Hun lå og døste og enset nesten ikke at en bil stanset like ved og at noen kom bort og satte seg på huk ved siden av henne.

– Gå vekk, jeg sover, mumlet hun.

– Unnskyld…

Mannens stemme var høflig, men bestemt, og det var kraft i hånden som tok henne på skulderen. Motvillig dyttet hun hatten til side og så opp.

Først kunne hun ikke se ordentlig. Hodet hans skygget for solen, så hun ikke kunne se ansiktet.

– Hvem er du? spurte hun. Hun var irritert over å ha blitt vekket.

Men hun visste det før han fikk svart. Det spørrende ansiktet ble tydelig for henne nå. Det var det ansiktet hun aldri kunne glemme.

